曼聯唔死心 第三度斟介拉比奧特
2024年04月13日 20:02
東網電視
更多新聞短片
拉比奧特將於今夏約滿,恢復自由身。(Getty Images)
曼聯今季2位中場新兵美臣蒙特、蘇夫恩岩拉伯特表現令人失望,卡斯米路狀態大不如前,加上基斯甸艾歷臣將會離隊,最新消息指紅魔鬼計劃再次出手斟介祖雲達斯中場拉比奧特,填補空缺,皆因呢位29歲法國國腳將於今夏約滿,可令球會節省轉會費支出,以免違反英超公平財政條例。
曼聯曾於2022年及上年夏天,試圖簽入拉比奧特,但兩次都未能成功,不過呢位「壞孩子」上年夏天只係同祖雲達斯續約1年,意味今夏又會恢復自由身。雖然祖記有意開出新合約,但拉比奧特要求15萬鎊(約146萬港元)周薪,令呢支意甲勁旅卻步,一直未能達成協議。
據悉拉比奧特嘅經理人開始接觸英超各大球會,推薦拉比奧特,曼聯有興趣簽佢,認為係代替基斯甸艾歷臣最佳人選。拉比奧特今季為祖記上陣27場入4球及3次助攻,佢一直對於轉投英超球會持開放態度,加上曾於曼城青年軍受訓,對曼徹斯特絕不陌生,今次或者有機會同曼聯一拍即合。